Nordjyske Peter Rosenmeier, der for nylig vandt guld i bordtennis ved de paralympiske lege i Beijing, vil være den første danske professionelle handicapidrætsudøver.

Da guldmedaljen var i hus til handicap-OL i Beijing, måtte Peter Rosenmeier, der oprindeligt er fra Hadsund, sætte sig et nyt mål. Nu gælder det om at blive den første professionelle handicapidrætsudøver i Danmark. - Jeg har ikke selv de økonomiske midler til at kunne koncentrere mig 100 procent om træningen, så derfor har jeg taget kontakt til et eventfirma, der skal hjælpe mig med at udvikle en strategi for at få gjort sponsorerne opmærksomme på mig, siger Peter Rosenmeier til tv2nord.dk. Lige nu læser Peter Rosenmeier til pædagog ved siden af sin ugentlige 25 timers træning, men håbet er at kunne komme til at træne på fuld tid - Det er selvfølgelig bordtennis, der kommer i første række for mig, og pædagoguddannelsen er mere et sikkerhedsnet, så jeg har noget at falde tilbage på, siger Peter Rosenmeier. Peter Rosenmeier er Ugens Gæst hos Birgitte Borup klokken 19:30